በኮንስትራክሽን ዘርፍ የተሰማሩ ዜጎች አደጋ ላይ መሆናቸው በጥናት ተመላከተ
አዲስ አበባ፡- በኢትዮጵያ ውስጥ ኑሯቸውን በኮንስትራክሽን ዘርፍ ያደረጉ ከ850 ሺህ በላይ ዜጎች በዘርፉ በሚደርሱ አደጋዎች ህይወታቸው አደጋ ውስጥ መሆኑን በዘርፉ የተደረገ ጥናት አመላከተ። የአዲስ
አበባ ከተማ አስተዳደር ኮንስትራክሽን ቢሮ ከኢትዮጰያ ዜና አገልግሎት ድርጅት (ኢዜአ) ጋር በመተባበር በጤናና የግንባታ ላይ ደህንነት
ዙሪያ ያጠናውን ጥናት ውጤት በትናንትናው እለት ይፋ አድርጓል። ጥናቱን
ያቀረቡት በኢትዮጵያ ዜና አገልግሎት ድርጅት የህዝብ አስተያየት ጥናት ከፍተኛ ሃላፊ አቶ ዳግም መርሻ እንዳሉት፤ በዘርፉ የተሰማሩ
ዜጎች በራሳቸው ቸልተኝነት፣ በግንባታዎቹ ጥራት መጓደልና አሰሪዎቻቸው ማድረግ ያለባቸውን ጥንቃቄ ባለማድረጋቸው በስራ ላይ የሚከሰተው
አደጋ ከጊዜ ወደ ጊዜ እየጨመረ መጥቷል። በጥናቱ
እንደተመላከተው፤ ከሶስት ወር በፊት በተጠና ጥናት መሰረት በዓለም ላይ ከሌሎች ኢንዱስትሪዎች ጋር ሲነጻጸር በኮንስትራክሽን ኢንዱስትሪ
ውስጥ የሚደርሱ አደጋዎች ከፍተኛውን ደረጃ ይይዛሉ፤ በዓለም ላይ በተለያዩ ኢንዱስትሪዎች ከሚደርሱ አደጋዎች ከአምስቱ አንዱ ወይም
20 በመቶ ህይወት የሚጠፋው በኮንስትራክሽን ዘርፍ በደረሰ አደጋ ነው። “በየዓመቱ
በዓለም አቀፍ ደረጃ በግንባታ ወቅት ቢያንስ ከ60 ሺህ በላይ ሰራተኞች ከደህንነት ጉድለት ጋር በተያያዘ ለሞት ወይም የአካል ጉዳት
አደጋዎች ይዳረጋሉ።” ያሉት አቶ ዳግም አደጋዎቹም በአብዛኛው የሚደርሱት ከፊል እውቀትና ክህሎት ባላቸውና በቂ እውቀትና ክህሎት
በሌላቸው ሰራተኞች ላይ መሆኑን ጠቅሰው፤ የሚደርሱት አደጋዎችም ካደጉት ሀገሮች ይልቅ በታዳጊ ሀገሮች መሆኑን ጠቅሰዋል። አቶ
ዳግም ለአደጋ መከሰት ምክንያት የሚሆኑ ሁኔታዎች ተብለው የተጠቀሱት፤ ጤናማ ያልሆኑ የመገልገያ መሳሪያዎችና የስራ አካባቢ ሁኔታዎች
፣ትክክለኛ ያልሆነ ድርጊትና አሰራር ተገቢ ያልሆኑ የሰራተኛ ባህሪያት ሲሆኑ በሰራተኞች በኩል ስህተት ተብለው የጠቀሱት በስራ ቦታ
መቀለድና መላፋት፣ የሰራተኞች የልምድ ማነስ፣ የስራ ፍቅር ማጣት፣ የጥንቃቄ መመሪያዎችን አለማክበርና በተለያዩ ሱሶች መጠቃትና
ያንንም ተጠቅሞ ስራ መስራት ናቸው። በጥናቱ
መሰረት ለሚደርሱትን አደጋዎች ለመቀነስና የሚቀጠፈውን የሰው ህይወት ለመታደግ፤ የግንባታ ባለቤቶችና የስራ ተቋራጮች የመድህን ዋስትና
ሽፋን ያላቸው መሆኑን ማረጋገጥ፤ የግንባታ ተቋማቱ በአስተማማኝ ሁኔታ ስራውን ለመፈጸም ብቃት ያላቸው መሆኑን ማረጋገጥ ፣ የግንባታ
መገልገያዎች ጥራታቸው የተጠበቀ መሆኑን የሰው ህይወት ላይ ጉዳት የማያስከትሉ መሆናቸውን ማረጋገጥ፤ ጥገና የሚያስፈልጋቸው መሳሪያዎች
ካሉ ጥገና እንዲደረግላቸው ማስደረግ፤ የአገልግሎት ጊዜያቸው ያለፈባቸው መሳሪያዎች እንዲወገዱ ማድረግ፤ የስራ ተቋራጮች ለሰራተኞች
አስፈላጊ የአደጋ መከላከያ አልባሳትና ቁሳቁሶችን ማሟላታቸውን መከታተል ተጠቃሽ ናቸው። በጥናቱ አዲስ አበባ በሚገኙ ኮንስትራክሽን በሚበዛባቸው
ክፍለ ከተማዎች ማለትም በቦሌ፣ በቂርቆስ በየካ ክፍለ ከተማዎች እንዲሁም የተለያዩ ለግልና ለህዝብ መገልገያነት የሚውሉ የህንፃ
ግንባታዎች ላይ፤ የ20 በ80 እና የ40 በ60 የጋራ መኖሪያ ቤቶች ላይ የተደረገ ሲሆን ሰራተኞች፣ የግንባታ ባለቤቶች፣ የስራ
ተቋማት አማካሪዎችና ተሳታፊ ሆነዋል።አዲስ ዘመን ነሀሴ
9/2011 ዳግማዊት
ግርማ